Ležať, poznať, vojsť

Keď mali muž a žena v minulosti pohlavný styk a následne žena otehotnela, tak sa po celej dedine hovorilo, že sa prespala. Muž bol akoby bez viny. To žena bola pohanená. Ona už bola tá, čo každému dá. Prespať sa bolo len iné vyjadrenie pre pohlavný styk. Toto sloveso má viacero významov. Prespať môžem u kamaráta na gauči a nemusím s ním mať pohlavný styk. Styk môže byť dobrovoľný, ale aj vynútený. Pohlavný styk môže spôsobiť veľa slasti a dobra, ale aj veľa zla a bolesti. Tak vlastne môže budovať budúcnosť ale aj ju ničiť.

Podobne je tomu aj v Biblii. Pre sexuálny styk sa v hebrejčine používajú tri eufemizmy, a to poznať, ležať a vojsť. Uveďme viacero príkladov. „Potom Adam poznal svoju ženu Evu, ona počala a porodila Kaina.“ (Gn 4, 1) „Kain poznal svoju ženu, ona počala a porodila Enocha.“ (Gn 4, 17) O ležaní sa píše napríklad v závere príbehu o Lótovi. Lót s rodinou uteká zo Sodomy. Žena sa obzerá späť, a už neurobí ani krok. Lótove dcéry sa boja, že nebudú mať potomkov, a preto opijú svojho otca a ležia s ním. Majú potomkov, ale z nich vzídu národy, ktoré budú nepriateľské voči národu, ktorý vzíde z Izáka. (Gn 19, 30-38) (Zaujímavy je verš Gn 25, 21, kde akoby išlo o nepoškvrnené počatie.) Jákob bol podvodník a vrátilo sa mu to. Oklamal ho svokor a za službu mu dal za ženu svoju staršiu dcéru Leu. Ale Jákob miloval Ráchel. To k nej chcel vojsť. (Gn 29, 21) A aj k nej vošiel. (Gn 29, 30) Síchem chytil Dínu, ležal s ňou a zneuctil ju. (Gn 34, 1-2) Júda vošiel k dcére Kanaánca. (Gn 38, 2) V rovnakej kapitole vchádza Júda aj k Támar. Povieme si, že typický muž. Raz jeden muž tvrdil, že bude mať potomkov, kedy len chce a koľko len chce. Žiaľ, nie vždy to takto funguje. Veriaci ľudia povedia, že je za tým niečo viac. Píše sa o tom aj v závere knihy Rút: „Potom si Boáz vzal Rút a stala sa jeho ženou. Keď vošiel k nej, Hospodin spôsobil, aby počala a porodila syna.“ (4, 13) Bez Božieho požehnania sa nič nepodarí. Samuel sa na svet dostal potom, ako Elkána poznal Annu. (1S 1, 19) Dávid je pokladaný za najvýznamnejšieho židovského kráľa. Ani on nebol dokonalý. Dopustil sa cudzoložstva a vraždy. Oba tieto činy oľutoval a bol prísne potrestaný. Oba jeho prestúpenia Božieho zákona spolu súvisia. Začalo sa to túžbou. Uvidel krásnu ženu, ako sa kúpe. Zistil si, kto to je a tiež, že je vydatá. Napriek tomu si ju dal zavolať a ležal s ňou. (2S 11, 4) V Biblii sa píše iba o jednom človeku, ktorý bol bez hriechu. Je to Ježiš, Ten, ktorý je Kristus. Ten jediný za naše hriechy obetovaný a pre našu nádej vzkriesený. Raz a navždy!

Nevieme či nebudeme fabulovať, ale z vyššie uvedených zmienok jednoznačne vyplýva nasledovné. Správny pohlavný styk, ktorý je Bohom požehnaný, prináša úžitok a tvorí budúcnosť je označovaný slovesom poznať. Obe strany s ním súhlasia. Prebieha v riadne uzavretom manželstve a jeho cieľom je obojstranný pôžitok a, ak Boh dá, aj potomok či potomkovia. (Autor tohto článku to už trochu spomenul v článku s názvom Poznať. Našiel som dve výnimky, ktoré potvrdzujú pravidlo, a to v súvislosti s homosexuálnym stykom, viď Gn 19, 5 a Sud 19, 22-23) Vojsť je neutrálne. Ležať sa používa v súvislosti so znásilnením. Býva takto označovaný pohlavný styk, ktorý nie je podľa Božej vôle, je toxický a ničí budúcnosť. Vedeli to zrejme aj tí, ktorí pracovali na najnovšom ekumenickom preklade. Tu je napísané, že Ammón znásilnil Támar. Nie je to doslovný, ale interpretačný preklad. Evanjelický preklad má zjednodušene uvedený eufemizmus „spal s ňou“. Profesor Roháček uvádza doslova: „No, nechcel počuť na jej hlas, ale, keď sa bránila, bol silnejší ako ona a ponížil ju a ležal s ňou.“ (2S 13, 14) Z daného pre nás vyplýva, že kresťan sa má usilovať o taký pohlavný styk, v ktorom ide o poznanie.